Biblické vzdelávanie zvyšuje gramotnosť
„Právo na vzdelanie patrí medzi základné ľudské práva. Gramotnosť zvyšuje kvalitu života a slúži ako nástroj osobnostného rozvoja i rozvoja spoločnosti.“ (UNESCO) [Organizácia Spojených národov pre vzdelanie, vedu a kultúru]
Podľa celosvetovej štatistiky organizácie UNESCO nevie čítať a písať viac ako 700 miliónov ľudí starších ako 15 rokov. Títo ľudia tak nemôžu mať úžitok z obrovského množstva poznatkov, ku ktorým patria aj mravné a duchovné zásady v Biblii zapísané „na naše poučenie“. (Rimanom kapitola 15 verš 4) Jehovovi svedkovia preto vo viacerých krajinách učia ľudí v rámci svojho programu biblického vzdelávania aj čítať a písať — a to úplne bezplatne. Nakoľko úspešný je tento program?
[Obrázok na stranách 10, 11] Učebná pomôcka Venuj sa čítaniu a písaniu bola vydaná vo vyše 100 jazykoch v niekoľkomiliónovom náklade
Pozrime sa bližšie na činnosť Jehovových svedkov v Mexiku. Od roku 1946 tu Jehovovi svedkovia naučili čítať a písať viac ako 152000 ľudí, z ktorých sa mnohí neskôr sami stali učiteľmi. Za vykonanú prácu dostali od mexickej vlády viacero ďakovných listov. V jednom z nich sa uvádzalo: „Generálna rada pre vzdelanie vám týmto ďakuje za spoluprácu pri rozvoji programu vzdelávania dospelých.“
Z programu čítania a písania majú úžitok mladí i starí. Napríklad Josefina sa do kurzu prihlásila, keď mala 101 rokov, a úspešne ho zvládla za dva roky!
Hoci sa v Mexiku hovorí prevažne po španielsky, kurzy čítania a písania sa vedú aj v iných jazykoch. V roku 2013 sa pomocou tohto programu naučili vo svojom materinskom jazyku čítať a písať ľudia z ôsmich domorodých skupín.
Schopnosť čítať a písať je pre človeka veľkým prínosom, ktorý mu otvára dvere k ďalšiemu vzdelaniu. Gramotnosť však predovšetkým umožňuje ľuďom bez rozdielu na národnosť či etnikum čítať si Bibliu — knihu od Boha, ktorá ich môže oslobodiť z područia povier, falošných náboženských náuk a škodlivého správania. (Ján kapitola 8 verš 32)
[Rámček na strane 11]
PREKVAPIL SVOJU RODINU
Daniel je nepočujúci a nebol schopný zmysluplnej komunikácie. Často bol preto mrzutý a zlosť si vylieval na svojej rodine. Keď mal Daniel asi 23 rokov, začal ho vyučovať z Biblie nepočujúci svedok Josué. Najskôr komunikovali mimikou a gestami alebo kresbami. Neskôr sa pomocou DVD nosičov naučil mexický posunkový jazyk. *
[Poznámka pod čiarou] * V mexickom posunkovom jazyku je k dispozícii 46 publikácií na DVD, ktoré vydali Jehovovi svedkovia. Na našej internetovej stránke jw.org sa nachádza študijný materiál asi v 80 posunkových jazykoch. Pre zrakovo postihnutých je dostupná literatúra v Braillovom písme. [Koniec poznámky pod čiarou]
Keď začal uplatňovať to, čo sa dozvedal z Biblie, postupne získaval „novú osobnosť“, ktorá sa podľa Biblie vyznačuje vlastnosťami ako „nežná náklonnosť súcitu, láskavosť, pokora mysle, miernosť a zhovievavosť“. (Kolosanom kapitola 3 verš 10, 12) Daniel si vzal k srdcu aj biblické nabádanie poslúchať rodičov a ctiť si ich. (Efezanom kapitola 6 verš 1, 2) Jeho rodina žasla! Danielova matka so slzami v očiach ďakovala Josuému, že jej synovi duchovne pomohol. V roku 2007 bol Daniel schválený na krst a stal sa Jehovovým svedkom. [Koniec rámčeka]